Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/19) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С. Т.,  поднесена против  Општина Василево, на 24.09.2026 година го донесе следното:

Р Е Ш Е Н И Е
Жалбата изјавена од С. Т.,  поднесена против Општина Василево, заведена во Агенцијата за заштита на правото на слободен пристап до информациите од јавен карактер под бр.08-331 на 23.09.2026  година СЕ ОТФРЛА како ненавремена.
О Б Р А З Л О Ж Е Н И Е
С. Т., како што е наведено во Жалбата, на 13.07.2026 година поднел Барање за пристап до информации од јавен карактер до Општина Василево, со кое побарал под друго писмен допис  и на рака, на личноста Стојан Тошев да му бидат доставени  следните  информации:   
„ Бараме да доставите до Советот на општина Василево и до советничката група на СДСМ Василево информација за состојбата и исправноста на водата за пиење од водоснабдителниот систем за селата Доброшници, Чанаклија и Нова Маала преку филтер станицата во с. Доброшници и од водоснабдителниот систем за селата Ангелци, Градошарци, Василево и Едрениково преку филтер станица во месноста ,,Ташли Баир,,.
Исто така Бараме да доставите информација дали ова година и претходните години имате доставувано информација до жителите на овие населени места дека водата е неисправна за пиење.
Заедно со информацијата  доставете ги и лабораториските резултати од анализите на вода за пиење од овие водоснабдителни системи од 2024,2025 и 2026 година до денот на поднесување на Барањето‘‘.

Имателот на информации на ова Барање не одговорил во законски предвидениот рок.
Поради недобиен одговор од Имателот на информации, Барателот на информации на 17.09.2026 година испратил Жалба со препорачена поштенска пратка RD027109670MK, доставена до Агенцијата на 23.09.2026 година заведена под бр.08-331 на 23.09.2026 година. 
Постапувајќи по наведената Жалба, Агенцијата за заштита на правото на слободен пристап до информации од јавен карактер истата ја отфрли како ненавремена, поради следното: 
Агенцијата утврди дека во конкретниот случај, Барателот на информации ја поднесува Жалбата по истекот на законскиот рок, поради тоа што Барањето за пристап до  информации од јавен карактер до Имателот го доставил на 13.07.2026 година, додека Жалбата до Агенцијата ја поднесува на 17.09.2026 година, што истата ја прави ненавремена.
Во член 21 став 1 од Законот заслободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.
Согласно член 20 став 3 од истиот Закон „Ако имателот на информацијата во рокот утврден во членот 21 од овој закон не му овозможи на барателот пристап до информацијата и ако не донесе и не му достави на барателот решение се смета дека барањето е одбиено по што барателот може да поднесе жалба до Агенцијата во рок од 15 дена“. 
Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

Директор,
         Петар Гајдов

